רפואה ומשפט - בינה מלאכותית מתקדמת כעזר לסקירת ספרות מדעית בתביעות רשלנות רפואית - נספח א'
נספח א': תיאור מפורט של תשעת המקרים הנוספים
הקדמה לנספח
בנוסף לשלושת המקרים שהוצגו בגוף המאמר (B, D, J), בחנו תשעה מקרים נוספים, באופן רטרוספקטיבי. שלושת המקרים שבחרנו להציג בגוף המאמר נבחרו בכוונה כדי לשקף שלוש סיטואציות עיקריות שזיהינו: תאימות מלאה (מקרה B), רגישות לניסוח השאלה (מקרה D), וחוסר התאמה  הדורש דיון במגבלות הכלי (מקרה J).
המקרים המופיעים בנספח זה ממחישים את אותם דפוסים, אך נכללים כאן כדי לא להעמיס על גוף המאמר. הקורא המעוניין יכול לעיין בהם ולעקוב אחר הדיאלוג המלא עם הכלי באמצעות הקישורים הפתוחים.
חשוב להדגיש - כפי שצוין במגבלות המחקר - מדובר במדגם נוחות, ולא במחקר אמפירי שיטתי. מטרת הצגתם היא להציע הדגמה ראשונית של פוטנציאל ומגבלות הכלי, ולבסס קריאה למחקר רחב ושיטתי יותר.
מקרה A: דלקת ריאות חיידקית שלא אובחנה במלר"ד 
ת"א 64040-12-20  עזבון המנוחה פלונית ז"ל  נ' טר"מ בע"מ (התיק הסתיים בהליך גישור)
עובדות המקרה. אישה בת 82 שוחררה מחדר מיון עם תסמינים דמויי שפעת והנחיה לשוב להערכה במידה והתסמינים יחמירו. יומיים לאחר מכן נפטרה מהלם ספטי משני לדלקת ריאות. הוגשה תביעה כנגד המלר"ד בטענה לכשל באבחון בביקור הראשון. המומחה מטעם בית המשפט (ש.נ.ה.) תמך בעמדת הנתבעת. התיק הסתיים בפשרה בהליך גישור.
רקע רפואי. דלקת ריאות שמקורה בחיידק Staphylococcus aureus היא זיהום חמור שעלול לגרום למוות. בחדרי מיון, נדרשים הרופאים לאזן בין הצורך לזהות מקרים חמורים בשלב מוקדם לבין הסיכון לאשפוזים מיותרים ולשימוש בלתי-מבוקר באנטיביוטיקה.

תרומת הכלי. OE קבע כי "הטיפול הראשוני היה מתאים ועולה בקנה אחד עם הראיות וההנחיות הנוכחיות". הכלי הסתמך על הנחיות ה-Infectious Diseases Society of America וציין כי בקרב מטופלים מבוגרים, חום וקוצר נשימה הם המנבאים הקליניים החזקים ביותר לשפעת בעת מגפה.
תובנה מרכזית. המקרה ממחיש את התפקיד שיכול הכלי לשחק כ"בקרת איזון" מקצועית כנגד הטיית המבט לאחור (hindsight bias). המומחה האנושי הגיע למסקנה דומה לכלי לאחר ניתוח עצמאי, אך הדיאלוג עם הכלי חיזק את המסקנה מתוך פרספקטיבה נטולת מעורבות רגשית.
קישור לדיאלוג המלא: https://www.openevidence.com/ask/decd0031-57ce-484b-a51c-63ffb5bceda6
ב. מקרה C: שיתוק בעקבות פרע כתפיים בלידה (Erb's Palsy) 
	רע"א 326/24 המרכז הרפואי העמק נ' פלוני (פורסם בנבו  17.3.2025(

	ע"א 2694/90 הדסה נ' אסי מימון (פורסם בנבו, 31.12.1992)



עובדות המקרה. ילוד לאם סוכרתית סבל משיתוק זרוע בעקבות פרע כתפיים. משקלו לאחר הלידה היה 4,024 גרם. אולטרסאונד עוברי העריך את משקלו ב-3,345 גרם, וההערכה הקלינית הייתה 2,800 גרם. בית משפט שלום ובית משפט מחוזי קבעו שהצוות הרפואי התרשל בכך שלא ביצע ניתוח קיסרי. בית המשפט העליון, ביטל את הקביעה וקבע כי לא הוכחה חריגה מסטנדרט טיפול ולא הוכח קשר סיבתי. נציין שהלכה זו סותרת את ההלכה שנקבעה בע"א 2694/90 הדסה נ' אסי מימון (פורסם בנבו, 31.12.1992) בנסיבות דומות. ההלכה ששלטה בכיפה למעלה משלושים שנה קבעה שבמקרה שבו נחזה כי היילוד יהיה גדל ממדים (מקרוזומי) על הצוות הרפואי לשקול ניתוח קיסרי, ככל ששקל וטעה אין רשלנות אולם אם לא שקל הרי שהתרשל באופן המקיים את גם את שאלת הקשר הסיבתי (על פי מבחן האלמלא).  
תרומת הכלי. OE השיב כי בפער בין שתי המדידות, אין בסיס מדעי לחיוב התערבות. גם בניסוח חוזר שהדגיש את הסוכרת של האם, הכלי הסביר כי שתי השיטות מוגבלות בדיוקן, אך אין ראיות לחייב התערבות על סמך הפער לבדו.
תובנה מרכזית. הכלי סיפק תשובה מבוססת ראיות בפחות מ-30 שניות לשאלה שנדונה במשך שנים בערכאות שונות. עקביות הכלי על פני הזמן (אותה תשובה גם למקרה משנת 1992) חושפת תופעה מעניינת: שונות בפסיקה על מקרים דומים. שונות זו עשויה לנבוע מפרשנות שיפוטית שונה או מאיכות הצגת הידע המדעי על ידי המומחים. הצגת הידע המדעי באמצעות AI עשויה לצמצם את שונות הזו.
קישור לדיאלוג המלא: https://www.openevidence.com/ask/627e712a-79a7-435d-9313-89793203bb58
ג. מקרה E: חשיפה לאסבסט והופעת לימפומה - ע"א 1639/01 קיבוץ מעיין צבי נ' קרישוב (2004)
עובדות המקרה. עובד נחשף לאסבסט במהלך עבודתו. לאחר שאובחן בו לימפומה, הגיש תביעת נזיקין בטענה שהמחלה נגרמה בעקבות החשיפה. בית המשפט המחוזי קיבל את התביעה וקבע קשר סיבתי, חרף היעדר מחקר רפואי מבוסס ובהתבסס על תיאורי מקרה . בית המשפט העליון, בע"א 1639/01 קיבוץ מעיין צבי נ' קרישוב, נח(5) 215 (2004), אישר את הקביעה של ביהמ"ש המחוזי  וקבע (בדעת רוב) הלכה חדשה לפיה גם בהיעדר מידע מבוסס די הצורך בספרות הרפואית, די בקיומו של קשר סיבתי פוטנציאלי לביסוס אחריות הנתבעת.
רקע רפואי. אסבסט מוכר כחומר מסרטן הקשור לסרטן ריאה ומזותליומה. הקשר בין אסבסט לבין מחלות ממאירות אחרות, ובכלל זה לימפומה, נדון בספרות במשך שנים אך לא הוכח באופן מובהק.
תרומת הכלי. OE השיב כי הראיות האפידמיולוגיות העדכניות אינן תומכות בקשר סטטיסטי מובהק בין חשיפה לאסבסט לבין לימפומה (הודג'קין ולא-הודג'קין). הכלי אישר כי אסבסט הוא חומר מסרטן ידוע לסרטן ריאה ולמזותליומה, אך לא ללימפומה.
תובנה מרכזית. דוגמה מובהקת להעדר תאימות בין מסקנת הכלי להכרעת בית המשפט. חוסר התאימות אינה משקפת "טעות" של בית המשפט – בית המשפט קבע שהתקיים קשר סיבתי משפטי  לפיו ניתן לבסס אחריות גם בהיעדר ראיות מדעיות חד-משמעיות. דוגמה זו ממחישה את הגבול בין השאלה המדעית (שעליה הכלי משיב) לבין הכלים הראייתיים שבית המשפט מפעיל בהכרעת הדין (שאליה הכלי אינו יכול להידרש).
קישור לדיאלוג המלא: https://www.openevidence.com/ask/bdfd4ad7-9235-4445-a27a-a26f06da290a
ד. מקרה F: פיענוח CT שלא דיווח על גידול בחוליות- 
ת"א (מחוזי מרכז) 28357-02-22 פלוני נ' מ.א.ר. בע"מ (פורסם בנבו, 2025)
עובדות המקרה. אדם בן 66, מעשן כבד, הופנה לבדיקת CT בעקבות דלקת ריאות. בפיענוח לא צוין הרס בחוליות עמוד השדרה משני לגידול. הוגשה תביעה בגין נזק שנגרם בשל איחור של תשעה חודשים בגילוי הסרטן. הנתבעת טענה שלא הייתה חריגה מסטנדרט הסביר נוכח הטיות קוגניטיביות הטבועות בתחום. בית המשפט המחוזי קיבל את התביעה בדחותו את טענות הנתבעת להטייה. 
רקע רפואי: בפיענוח בדיקות הדמיה, רדיולוגים מתמקדים לעיתים בשאלה הקלינית הספציפית שבגינה הופנתה הבדיקה, ועלולים להחמיץ ממצאים אחרים בלתי-קשורים (תופעה הידועה בשם "satisfaction of search" או הטיית סגירת חיפוש).
תרומת הכלי. OE הביא נתונים מספרות שדיווחה על שיעורי החמצה גבוהים של ממצאים בעמוד השדרה ב-CT חזה (עד 87% בגין שברים בחומרה בינונית עד גבוהה, רגישות של 0.35 בלבד). הכלי הציג את התופעה כשכיחה אך לא קבע מסקנה לגבי "סטנדרט הטיפול הסביר". בנוסף, הכלי ציין כי כלי AI עשויים לשפר את גילוי הממצאים שמוחמצים.
תובנה מרכזית. הכלי סיפק נתונים מדעיים אך לא קבע את המסקנה המשפטית. שכיחות תופעה אינה הופכת אותה ל"סבירה" במובן המשפטי. כאן בולט הצורך באינטגרציה בין נתוני הכלי לבין שיקול הדעת המקצועי של המומחה והשיפוטי. בנוסף, המקרה מעלה שאלה מדיניות: האם הטלת אחריות על מבצעי הדמיה תעודד אימוץ כלי AI לסיוע באבחון.
קישור לדיאלוג המלא: https://www.openevidence.com/ask/00a9d30b-099f-46a4-a25a-11ab1febd9b2
ה. מקרה G: התפרצות פיברומיאלגיה לאחר תאונה- 
ת"א (מחוזי ירושלים) 7096/05 אופנהיימר נ' זולפה מחסני מזון ואח ((פורסם בנבו 17.12.2007(
עובדות המקרה. אישה נחבלה במרכול כתוצאה מפגיעת עגלה כבדה ונגרם לה שבר בצלעות. בהמשך התפתחה אצלה תסמונת פיברומיאלגיה. הוגשה תביעת נזיקין בעילה של רשלנות. הנתבעת טענה להעדר קשר סיבתי בין הפגיעה הקלה והתפתחות תסמונת הפיברומיאלגיה.  בית המשפט המחוזי קיבל את עמדת מומחה התביעה והכיר באסכולה הרפואית המכירה בקשר סיבתי של התפתחות התסמונת על רקע טראומה. 
רקע רפואי: פיברומיאלגיה היא תסמונת כאב כרוני שאטיולוגיה שלה אינה ידועה במלואה. בספרות הרפואית קיימת התייחסות לקשר אפשרי בין טראומה פיזית או נפשית לבין התפרצות התסמונת. כיום אין עוד ספק בקיומו של קשר סיבתי בין אירועים טראומטיים והתפתחות תסמונת הפיברומיאלגיה. איגוד הראומטולוגי הפיץ נייר עמדה בו הוכר הקשר הסיבתי והביטוח הלאומי הוסיף את התסמונת לרשימת הליקויים בתקנות המל"ל. ר' גם ר' דו"ח צוות המומחים הבין־ תחומי לבחינת הקשר הסיבתי בין הפרעת דחק בתר־ חבלתית ( (PTSD )למחלות שונות  שפורסם ביום 06.04.2025 .
תרומת הכלי. OE קבע כי טראומה - פיזית או נפשית - יכולה להוות גורם מעורר להתפרצות פיברומיאלגיה, על סמך מחקרי מקרה-בקרה ומחקרי עוקבה. הכלי הדגיש כי טראומה היא רק אחד הגורמים, וכי הפיברומיאלגיה היא הפרעה שיכולה להתפתח על רקע שילוב של גורמים שונים. ר' לאחרונה 
תובנה מרכזית. הכלי מספק תשובה מאוזנת המכירה הן בקיומו של קשר אפשרי והן במגבלותיו. תשובה כזו עשויה לסייע לבית המשפט להעריך את מכלול הראיות, מבלי להכריע מראש לטובת צד אחד.
 קישור לדיאלוג המלא: https://www.openevidence.com/ask/00a9d30b-099f-46a4-a25a-11ab1febd9b2

ו. מקרה H: אירוע מוחי בעקבות שימוש ב-Vioxx 
ת"א (שלום תל אביב)  06/ 71660 משרקי ואח' נ' מרק שארפ ודוהם ישראל (1996) בע"מ ואח' (פורסם בנבו).
עובדות המקרה. אישה בת 63 עם דלקת פרקים שיגרונית השתמשה ב-Vioxx במינון 25 מ"ג. בשנת 2004 לקתה באירוע מוחי קשה. הוגשה תביעה נגד היצרן. הנתבעות טענו כי לא הוכחה נטילה קבועה ובמינון הנדרש. בית משפט השלום (השופטת זהבה אגי) דחה את התביעה בין היתר מהטעם שמומחה התביעה לא הייתה מומחיות בקרדיולוגיה.  ערעור התובעת לביהמ"ש המחוזי ובר"ע לבית המשפט העליון נדחו. 
רקע רפואי: Vioxx (rofecoxib) הוא תרופה ממשפחת מעכבי COX-2 שיוצרה על ידי חברת Merck. בשנת 2004 הוסרה התרופה מהשוק לאחר שהוכח כי היא מגבירה את הסיכון לאירועים קרדיו-וסקולריים, על סמך מחקר APPROVe.
תרומת הכלי. OE אישר את הקשר בין Vioxx במינון 25 מ"ג ליום לבין הסיכון המוגבר לאירוע מוחי, אך הדגיש כי אין ראיות מבוססות לקשר במינונים נמוכים יותר או בשימוש לא קבוע. תשובה זו תאמה את הקו הראייתי שאומץ על ידי בית המשפט.
תובנה מרכזית. הכלי הדגים יכולת אבחנה בין מינונים שונים של אותה תרופה - יכולת המבוססת על ניתוח מדויק של מחקרים פרמקולוגיים. המקרה ממחיש את חשיבות איסוף הנתונים הקליניים המדויקים (במיוחד מינון התרופה בפועל) על מנת לנסח שאלה מדויקת ככל האפשר.
קישור לדיאלוג המלא: https://www.openevidence.com/ask/8cecdb0d-3bb5-4a3d-9284-532cf3cd4379
ז. מקרה I: מעקב פסיכיאטרי לאחר אשפוז למניעת התאבדות
ת"א (מחוזי חיפה ) 65646-08-23 פלוני ואח' נ' ד"ר עמיקם טל ואח' (פורסם בנבו, 14.9.2025) (השופטת טאובר)
עובדות המקרה. אדם בן 47 שם קץ לחייו לאחר שחרור מאשפוז פסיכיאטרי בעקבות דיכאון עם מחשבות אובדניות. הוגשה תביעה בטענה שהמעקב היה רשלני - מיעוט מפגשי פנים אל פנים, התכתבות בעיקר בדוא"ל, וללא בירור עקבי של מחשבות אובדניות. בית המשפט פסק לטובת התובע, ראוי לציין שבית המשפט ייחס משקל נמוך לעדות המומחה מטעם הנתבעים.
רקע רפואי: הסיכון להתאבדות גבוה במיוחד בשבועות הראשונים לאחר אשפוז פסיכיאטרי. הקווים המנחים הקליניים מדגישים מעקב צמוד, הערכת סיכון שיטתית, ותכנון בטיחות.
תרומת הכלי. OE קבע באופן חד-משמעי כי מעקב פסיכיאטרי לאחר אשפוז של מטופל בסיכון אובדני חייב לכלול: מעקב מוקדם ואינטנסיבי (תוך 7 ימים), הערכת סיכון שיטתית באמצעות כלים מתוקפים (כדוגמת C-SSRS, PHQ-9), בירור פעיל של מחשבות אובדניות, ושמעקב באמצעות דוא"ל בלבד אינו עומד בסטנדרט המקובל.
תובנה מרכזית. דוגמה למצב שבו הכלי מספק תשובות מנומקות עם הפניה לקווים מנחים קליניים, באופן המאפשר לבית המשפט להעריך את סטנדרט הטיפול הסביר. הכלי לא הכריע בשאלת האחריות, אלא הציג את הסטנדרט המקובל - וההכרעה נשארה בידי בית המשפט.
קישור לדיאלוג המלא: https://www.openevidence.com/ask/bd446658-afd8-48d5-ac95-da7c1be8a703
ח. מקרה K: תביעה על חוק הפלת"ד - אומדן תוחלת חיים לאחר פגיעה מוחית קשה
ת"א (מחוזי תל אביב) 14602-04-20 פלונית נ' ביטוח חקלאי-אגודה שיתופית מרכזית בע"מ (פורסם בנבו, 2024).
עובדות המקרה. תביעה על פי חוק הפלת"ד. תאונת דרכים שגרמה לאישה צעירה בת 24 פגיעה מוחית קשה ושארה שרויה בהכרה מינימלית. בית המשפט המחוזי (השופט בכר) מינה מומחה רפואי שהעריך את קיצור תוחלת החיים של התובעת באופן משמעותי. התביעה טענה לקיצור של  36 שנה; הנתבעת טענה לקיצור תוחלת החיים ב- 17 שנה. לצורך חישוב הנזק בית המשפט פסק קיצור תוחלת חיים לפי אומדן של 28 שנה בהתבסס על ספרות רפואית בארה"ב שאינה תואמת את רמת החיים בישראל. 
רקע רפואי: אומדן תוחלת חיים של מטופלים במצב הכרה מינימלי לאחר פגיעה מוחית קשה הוא מורכב ותלוי בגורמים רבים: גיל, מצב כללי, איכות הטיפול הסיעודי, סיבוכים נלווים, ועוד. אומדן תוחלת החיים זה הוא מרכיב מרכזי בחישוב פיצויים בתביעות נזיקין.
תרומת הכלי. OE העריך תוחלת חיים נמוכה משמעותית - 5-15 שנה במצב כזה - על סמך מחקרים בינלאומיים. הכלי הוסיף כי אין הבדל מהותי באיכות הטיפול הסיעודי בין ישראל לארה"ב שיכול להסביר פערים בתוחלת חיים.
תובנה מרכזית. במקרה זה התקבל פער ניכר בין הערכת הכלי לבין הערכות המומחים והכרעת בית המשפט. ייתכן שהיו פרטים במקרה הספציפי שלא הוצגו לכלי. ייתכן גם שאומדני המומחים בישראל מבוססים על נתונים מקומיים ספציפיים שאינם מיוצגים בספרות הבינלאומית. המקרה ממחיש את גבולות הכלי בעבודת אומדן כמותי, ואת הצורך בזהירות מיוחדת ביישומו לשאלות כאלה.
קישור לדיאלוג המלא: https://www.openevidence.com/ask/7178c45a-44f0-405e-8118-d0a3851ffb93


ט. מקרה L: ניתוח מום כלי דם במוח (Cavernous Angioma)
עובדות המקרה. אדם נותר עם נכות בשיעור 100% לאחר ניתוח להסרת CCM. הוגשה תביעה בעילה של  אבחון רשלני, ומסירת מידע מטעה בנוגע להתוויה לניתוח. בנוסף, במהלך ההליך התברר שהמנתח  זייף את טופס ההסכמה, עובדה שהשפיעה על בית המשפט המחוזי ( השופטת מרים מזרחי). בית המשפט קיבל את התביעה בית המשפט העליון אישר את פסק הדין ודחה את ערעור הדסה.
רקע רפואי: מומים מולדים המכונים קוורנומה הינו סיבוך של כלי דם במוח (Cerebral Cavernous Malformations, CCM) מתגלים לעיתים באופן מקרי. ההמלצות לטיפול בהם השתנו לאורך השנים, ובמקרים בהם המום אינו תסמיני - ההמלצה הנוכחית היא לרוב מעקב ולא ניתוח.
תרומת הכלי. OE קבע באופן חד-משמעי כי לגבי CCM שהתגלה במקרה ולא הוכיח דימום או תסמינים, ההמלצה הנוכחית היא מעקב ולא ניתוח. בתשובה לשאלה ממתי ההמלצה הזו תקפה, הכלי השיב: משנת 2017 - לאחר פרסום הקווים המנחים של ה-Angioma Alliance Scientific Advisory Board.
תובנה מרכזית. המקרה מדגים נקודה מתודולוגית חשובה: הדינמיקה של הצטברות הידע הרפואי לאורך זמן. הקווים המנחים שהכלי מצטט (משנת 2017) פורסמו לאחר ההחלטה הקלינית במקרה הנדון. כאשר נדונה החלטה רפואית שהתקבלה לפני שנים, יש לבחון את הסטנדרט שהיה מקובל במועד האירוע , להבדיל משאלת הקשר הסיבתי אותו ניתן לבחון במועד פסק הדין. שימוש נכון בכלי דורש שאלה מפורשת על תיארוך ההמלצה, כפי שעשינו במקרה זה.
קישור לדיאלוג המלא: https://www.openevidence.com/ask/e5433a15-0321-41c6-a5f5-8335b171b2a1
סיכום הנספח
תשעת המקרים שהוצגו כאן, יחד עם שלושת המקרים בגוף המאמר, מצביעים על מספר תובנות:
ראשית, בכל המקרים שנבחנו, ההפניות המדעיות שסיפק הכלי נמצאו תקפות, מה שמחזק את ההערכה שהפלטפורמה מצליחה לצמצם משמעותית את תופעת ה"הזיות".
שנית, התאימות בין מסקנת הכלי לבין הקו הראייתי שאומץ על ידי בית המשפט אינה אחידה, ויש לפרש זאת בזהירות. אי-תאימות אינה מעידה על שגיאה - לא של הכלי ולא של בית המשפט - אלא משקפת את העובדה שהכרעות שיפוטיות כוללות שיקולים חורגים מהשאלה המדעית גרידא.
שלישית, הכלי מציג יכולות שונות במצבי שאלה שונים: בולט יותר בשאלות של סטנדרט טיפול ושל קשר סיבתי, פחות מבוסס בשאלות של אומדן כמותי כדוגמת תוחלת חיים.
רביעית, המקרים מדגימים נקודות מתודולוגיות חשובות לשימוש בכלי: הצורך בניסוח חוזר של שאלות (מקרה D), הצורך באיסוף מדויק של נתונים קליניים (מקרה H), הצורך בהתחשבות במועד ההמלצה (מקרה L), והצורך בשילוב הכלי עם שיקול הדעת המקצועי (מקרים F, K).
תובנות אלה מחזקות את ההצעה במאמר לשימוש מבוקר וזהיר בכלי, במסגרת פרוטוקול שקוף ובכפיפות למסגרת הרגולטורית המתהווה.

